

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ Ո Ւ Մ**

2 հուլիսի 2020 թվականի N 1096 - Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՎԱՔԱԿԱՆ ԹԻՄԵՐԻ ԿԱԶՄՈՒՄ ԲԱՐՁՐ ԱՐԴՅՈՒՆՔՆԵՐ ՑՈՒՑԱԲԵՐԱԾ ՄԱՐԶԻԿՆԵՐԻՆ ԵՎ ՆՐԱՆՑ ՄԱՐԶԻՉՆԵՐԻՆ ԱՆՎԱՆԱԿԱՆ ԹՈՇԱԿԻ ՀԱՏԿԱՑՄԱՆ ԵՎ ԹՈՇԱԿԻ ՎՃԱՐՄԱՆ ՉԱՓՈՐՈՇԻՉՆԵՐՆ**

**ՈՒ ՉԱՓԵՐԸ ՀԱՍՏԱՏԵԼՈՒ ՄԱՍԻՆ**

**---------------------------------------------------------------------------------------------------------------------------**

Հիմք ընդունելով «Ֆիզիկական կուլտուրայի և սպորտի մասին» Հայաստանի Հանրապետության օրենքի 7-րդ հոդվածի «դ.2» կետը` Հայաստանի Հանրապետության կառավարությունը ո ր ո շ ու մ է.

1. Հաստատել **Հայաստանի Հանրապետության հավաքական թիմերի կազմում բարձր արդյունքներ ցուցաբերած մարզիկներին և նրանց մարզիչներին անվանական թոշակի հատկացման և թոշակի վճարման չափորոշիչներն ու չափերը` համաձայն հավելվածի:**

2. Հայաստանի Հանրապետության կրթության, գիտության, մշակույթի և սպորտի նախարարին՝ սույն որոշումն ուժի մեջ մտնելուց հետո մեկամսյա ժամկետում հաստատել Հայաստանի Հանրապետության հավաքական թիմերի կազմում բարձր արդյունքներ ցուցաբերած մարզիկներին և նրանց մարզիչներին անվանական թոշակի թեկնածուներ ընտրելու և առաջադրելու աշխատանքներ իրականացնող հանձնաժողովի անհատական կազմը և գործունեության կարգը:

3. Սույն որոշումն ուժի մեջ է մտնում պաշտոնական հրապարակմանը հաջորդող օրվանից և տարածվում է 2020 թվականի հունվարի 1-ից հետո ծագած իրավահարաբերու­թյունների վրա:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏ Ն. ՓԱՇԻՆՅԱՆ

2020 թ. հուլիսի 3

Երևան



Հավելված

ՀՀ կառավարության 2020 թվականի

հուլիսի 2-ի N 1096 - Ն որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՎԱՔԱԿԱՆ ԹԻՄԵՐԻ ԿԱԶՄՈՒՄ ԲԱՐՁՐ ԱՐԴՅՈՒՆՔՆԵՐ ՑՈՒՑԱԲԵՐԱԾ ՄԱՐԶԻԿՆԵՐԻՆ ԵՎ ՆՐԱՆՑ ՄԱՐԶԻՉՆԵՐԻՆ ԱՆՎԱՆԱԿԱՆ ԹՈՇԱԿԻ ՀԱՏԿԱՑՄԱՆ ԵՎ ԹՈՇԱԿԻ ՎՃԱՐՄԱՆ ՉԱՓՈՐՈՇԻՉՆԵՐՆ ՈՒ ՉԱՓԵՐԸ**

1. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՎԱՔԱԿԱՆ ԹԻՄԵՐԻ ԿԱԶՄՈՒՄ ԲԱՐՁՐ ԱՐԴՅՈՒՆՔՆԵՐ ՑՈՒՑԱԲԵՐԱԾ ՄԱՐԶԻԿՆԵՐԻՆ ԵՎ ՆՐԱՆՑ **ԱՆՁՆԱԿԱՆ ՄԱՐԶԻՉՆԵՐԻՆ** ԱՆՎԱՆԱԿԱՆ ԹՈՇԱԿԻ ՀԱՏԿԱՑՄԱՆ ՉԱՓԵՐԸ

|  |  |  |  |  |
| --- | --- | --- | --- | --- |
|  | Մրցման անվանումը | Գրաված տեղը | Անվանական թոշակի ամսավճարի չափը (դրամ) | |
| Մարզիկ | Անձնական մարզիչ |
| *1* | *2* | *3* | *4* | *5* |
| 1. | Օլիմպիական, պարալիմպիկ, սուրդլիմպիկ խաղեր                      Համաշխարհային շախմատային  օլիմպիադա, թիմային առաջնություն | 1-ին    2-րդ    3-րդ    4-րդից 6-րդ    վարկանիշի ձեռքբերման համար  1-ին 2-րդ 3-րդ | 500.000    350.000    300.000    100.000    90.000      400.000  250.000  150.000 | 250.000    175.000    150.000    50.000  45.000      200.000  125.000  75.000 |
| 2. | Աշխարհի առաջնություն | 1-ին 2-րդ 3-րդ | 300.000 200.000 150.000 | 150.000 100.000 75.000 |
| 3. | Եվրոպայի առաջնություն, եվրոպական խաղեր | 1-ին 2-րդ 3-րդ | 150.000 120.000 100.000 | 75.000 60.000 50.000 |
| 4. | Պատանեկան օլիմպիական խաղեր, երիտասարդների աշխարհի առաջնություն, համաշխարհային ուսանո-ղական մարզական խաղեր | 1-ին  2-րդ  3-րդ | 120.000 90.000 70.000 | 60.000 45.000 35.000 |
| 5. | Երիտասարդների Եվրոպայի առաջնություն | 1-ին 2-րդ 3-րդ | 100.000 80.000 60.000 | 50.000 40.000 30.000 |
| 6. | Ավագ տարիքի պատանիների աշխարհի առաջնություն | 1-ին 2-րդ 3-րդ | 80.000 70.000 60.000 | 40.000 35.000  30.000 |
| 7. | Ավագ տարիքի պատանիների Եվրոպայի առաջնություն, Եվրոպայի երիտասարդության ձմեռային կամ ամառային օլիմպիական փառատոն | 1-ին  2-րդ  3-րդ | 60.000 50.000 40.000 | 30.000 25.000 20.000 |
| 8. | Աշխարհի և Եվրոպայի մեծահասակների առաջնություններ (բացառությամբ ազատ ոճի և հունա-հռոմեական ըմբշամարտ, ձյուդո, բռնցքամարտ, թաեքվոնդո, ծանրամարտ, շախմատ մարզաձևերի) | 4-րդից  24-րդ | 60.000 | 30.000 |
| 9. | Աշխարհի և Եվրոպայի հաշմանդամային սպորտի շրջանակներում մեծահասակների առաջնություններ | 4-րդից  24-րդ | 60.000 | 30.000 |

2. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՎԱՔԱԿԱՆ ԹԻՄԵՐԻ (ՆԵՐԱՌՅԱԼ ՀԱՇՄԱՆԴԱՄԱՅԻՆ ՍՊՈՐՏԸ) ԳԼԽԱՎՈՐ ՄԱՐԶԻՉՆԵՐԻՆ, ԱՎԱԳ ՄԱՐԶԻՉՆԵՐԻՆ ԵՎ ՄԱՐԶԻՉՆԵՐԻՆ ԱՆՎԱՆԱԿԱՆ ԹՈՇԱԿԻ ՀԱՏԿԱՑՄԱՆ ՉԱՓԵՐԸ

|  |  |  |  |  |  |  |
| --- | --- | --- | --- | --- | --- | --- |
| NN  ը/կ | Մրցման անվանումը | Գրաված տեղը | Անվանական թոշակի ամսավճարի չափը (դրամ) | | | |
| ՀՀ ազգա-յին հա-վաքականի գլխավոր մարզիչ | ՀՀ ազգա-յին հա-վաքա-կանի մարզիչ | ՀՀ  երիտա-սարդական հավաքական թիմի ավագ մարզիչ | ՀՀ պատա- նեկան հավաքա-կան թիմի ավագ մարզիչ |
| *1* | *2* | *3* | *4* | *5* | *6* | *7* |
| 1. | Օլիմպիական, պարալիմպիկ, սուրդլիմպիկ խաղեր      Համաշխարհային շախմա-տային օլիմպիադա (թիմային հաշվարկ), աշխարհի և Եվրոպայի առաջնություններ, եվրոպական խաղեր, հա-մաշխարհային ուսանողական մարզական խաղեր | 1-ինից 3-րդ  տեղերի,  վարկանիշի  ձեռքբերման  համար      1-ինից 3-րդ տեղեր | 200.000 | 140.000 |  |  |
| 2. | Երիտասարդների աշխարհի, Եվրոպայի առաջնություններ, Եվրոպայի երիտասարդության ձմեռային կամ ամառային օլիմպիական փառատոն | 1-ինից 3-րդ տեղեր |  |  | 120.000 |  |
| 3. | Ավագ տարիքի պատանիների աշխարհի, Եվրոպայի առաջնու-թյուններ, պատանեկան օլիմպիական խաղեր | 1-ինից 3-րդ տեղեր |  |  |  | 90.000 |

3. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՎԱՔԱԿԱՆ ԹԻՄԵՐԻ ԿԱԶՄՈՒՄ ԲԱՐՁՐ ԱՐԴՅՈՒՆՔՆԵՐ ՑՈՒՑԱԲԵՐԱԾ ՄԱՐԶԻԿՆԵՐԻՆ ԵՎ ՆՐԱՆՑ ՄԱՐԶԻՉՆԵՐԻՆ ԱՆՎԱՆԱԿԱՆ ԹՈՇԱԿԻ ՎՃԱՐՄԱՆ **ՉԱՓՈՐՈՇԻՉՆԵՐԸ**

1. Անվանական թոշակ տրամադրվում է Հայաստանի Հանրապետության այն մարզիկ-ներին, ինչպես նաև նրանց մարզիչներին (անձնական և հավաքական թիմերի), որոնք օլիմպիական, պարալիմպիկ, սուրդլիմպիկ մարզաձևերի և շախմատի Հայաստանի Հանրապետության հավաքական թիմերի (ներառյալ հաշմանդամային սպորտը) կազմում օլիմ­պիական, պարալիմպիկ, սուրդլիմպիկ խաղերում, աշխարհի, Եվրոպայի առաջնություններում և շախմատային օլիմպիադաներում ցուցաբերել են բարձր արդյունքներ:

2.Անվանական թոշակ է նշանակվում Հայաստանի Հանրապետության կրթության, գիտության, մշակույթի և սպորտի նախարարի (այսուհետ` նախարար) հրամանով` սույն կարգի 9-րդ և 10-րդ կետերով սահմանված ժամկետներում:

3. Անվանական թոշակի հատկացումն իրականացնում է Հայաստանի Հանրապե-տության կրթության, գիտության, մշակույթի և սպորտի նախարարությունը (այսուհետ` նախարարություն)՝ Հայաստանի Հանրապետության պետական բյուջեի միջոցների հաշվին:

4. Անվանական թոշակի հատկացումն իրականացվում է ամեն տարվա հունվարի 1-ից:

5. Անվանական թոշակի թեկնածուների հաշվառման, փաստաթղթերի հավաքման և անվանական թոշակի թեկնածուների հետագա առաջադրման, անվանական թոշակ ստացողների թոշակի կասեցման կամ զրկման նպատակով՝ նախարարի կողմից ստեղծվում է հանձնաժողով, որի 13 անդամներից բաղկացած անհատական կազմը և գործունեության կարգը հաստատում է նախարարը: Նախարարի հրամանով նշանակվում է հանձնաժողովի նախագահ` նախարարության ներկայացուցիչներից:

6. Հանձնաժողովի կազմը ձևավորվում է նախարարության՝ վեց, «Հայաստանի ազգային օլիմպիական կոմիտե» իրավաբանական անձանց միության՝ չորս և «Հայաստանի շախմատային ֆեդերացիա», «Հայաստանի ազգային պարալիմպիկ կոմիտե» և «Խուլերի հայկական սպորտային կոմիտե» հասարակական կազմակերպությունների մեկական ներկայացուցիչներից:

7. Անվանական թոշակի թեկնածուների ցանկը, անվանական թոշակ ստացողների թոշակի կասեցման կամ զրկման վերաբերյալ առաջարկությունները հանձնաժողովը ներկայացնում է նախարարին:

8. Անվանական թոշակի թեկնածուների վերաբերյալ փաստաթղթերը կարող են ներկայացվել նախարարություն մինչև ընթացիկ տարվա դեկտեմբերի 5-ը` օլիմպիական մարզաձևերի ֆեդերացիաների, «Հայաստանի կույրերի միավորում» հաշմանդամների հասարակական կազմակերպության, «Հայաստանի ազգային պարալիմպիկ կոմիտե», «Խուլերի հայկական սպորտային կոմիտե», «Հայկական հատուկ օլիմպիադաներ» և «Հայաստանի շախմատային ֆեդերացիա» հասարակական կազմակերպությունների կողմից՝ բացառությամբ սույն չափորոշիչների 10-րդ կետով նախատեսված դեպքի:

9. Հայաստանի Հանրապետության հավաքական թիմերի մարզիկներին և նրանց անձնական մարզիչներին, բացառությամբ սույն կարգի 10-րդ կետի պահանջների, անվանա-կան թոշակ է նշանակվում նախորդ տարվա մարզական արդյունքների հիման վրա՝ մեկ տարի ժամկետով՝ համաձայն սույն որոշման հավելվածի 1-ին կետի:

10. Օլիմպիական, պարալիմպիկ, սուրդլիմպիկ խաղերի մասնակցության վարկանիշ ձեռք բերած մարզիկին և նրա անձնական մարզչին վարկանիշի ձեռքբերման պաշտոնական արձանագրության հիման վրա նշանակվում է անվանական թոշակ` մարզիկի արդյունքի ձեռքբերման օրվան հաջորդող ամսվա 1-ից մինչև օլիմպիական խաղերի ավարտին հաջորդող ամսվա 1-ը:

11. Հայաստանի Հանրապետության հավաքական թիմերի գլխավոր մարզիչներին, ավագ մարզիչներին և մարզիչներին անվանական թոշակ նշանակվում է համապատասխան հավաքական թիմերի մարզիկների նախորդ երկու տարվա ընթացքում արդյունքների ձեռքբերման համար` համաձայն սույն որոշման հավելվածի 2‑րդ կետի: Անվանական թոշակը տրվում է վերջին ձեռքբերմանը հաջորդող երկու տարվա համար: Ընդ որում՝ գլխավոր մարզիչների, ավագ մարզիչների և մարզիչների փոփոխության դեպքում անվանական թոշակի վճարումը դադարեցվում, իսկ նոր նշանակված մարզչի վճարումն իրականացվում է մարզիչների փոփոխությանը հաջորդող ամսվա 1-ից:

12. Հայաստանի Հանրապետության հավաքական թիմերի մարզիչների համար սահմանված անվանական թոշակին գումարվում է անձնական մարզչի համար նախատեսված թոշակի 75 տոկոսի չափով հավելում` նրա պատրաստած յուրաքանչյուր մարզիկի համար:

13. Սույն որոշման հավելվածի 1-ին կետով անձնական մարզչի համար նախատեսված անվանական թոշակը նշանակվում է մարզիկի հետ մեկ տարուց ոչ պակաս անմիջական աշխատանքի համար` հաշվի առնելով այդ մարզիկի ցուցաբերած մեկ լավագույն արդյունքը:

14. Անձնական մարզչի համար նախատեսված անվանական թոշակին լրացուցիչ ավելանում է նրա պատրաստած յուրաքանչյուր այլ մարզիկի ցուցաբերած արդյունքի համար` անձնական մարզչի թոշակի 75 տոկոսի չափով հավելում:

15. Ծանրամարտում անվանական թոշակ է նշանակվում միայն երկամարտում ցուցաբերած արդյունքների համար:

16. Օլիմպիական մարզաձևերի ֆեդերացիաների, «Հայաստանի կույրերի միավորում» հաշմանդամների հասարակական կազմակերպության, «Հայաստանի ազգային պարալիմպիկ կոմիտե», «Խուլերի հայկական սպորտային կոմիտե», «Հայկական հատուկ օլիմպիադաներ» կամ «Հայաստանի շախմատային ֆեդերացիա» հասարակական կազմակերպությունների և հանձնաժողովի կողմից հիմնավոր պատճառաբանությամբ ներկայացված առաջարկության հիման վրա նախարարի հրամանով կարող է ժամանակավորապես կասեցվել մարզիկին և նրա մարզիչներին անվանական թոշակի հատկացումը՝ հավաքական թիմերի ներքին կարգապա-հական կանոնների կամ մարզական ռեժիմի խախտման համար, ինչպես նաև զրկել նշանակված թոշակից` Հայաստանի Հանրապետության հավաքական թիմից հեռացման փաստի հիման վրա:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏԻ ԱՇԽԱՏԱԿԱԶՄԻ

ՂԵԿԱՎԱՐ Է. ԱՂԱՋԱՆՅԱՆ

